Worcester F 80 Distinctiones

154 Mutacio non cadit

Mutacio non cadit in Deum, secundum illud Mal. 3[:6]: *Ego Dominus, et non mutor*.[[1]](#footnote-1) Sed creature conuenit mutacio secundum illud Psal. [101:27]: *Sicut opertorium mutabis eos, et mutabuntur*.

¶ Mutantur autem boni et mali, sed mali tripliciter. Quia male, peius, pessime. Nam quidam mutantur de bono in malum, sicut angelus in diabolum, liberum in seruum, sanus in egrum, Lam. 4[:1]: *Quomodo obscuratum est aurum, mutatus est color optimus*. Rom. 1[:23]: *Mutaverunt* veritatem *Dei in* mendacium quin eciam *similitudinem* *Dei in similitudinem* bestiarum. Nam aliquando mutatur ymago Dei, id est, homo in leonem per crudelitatem et superbiam, in uulpem per dolositatem et inuidiam, in araneam per iram et impacientiam, in talpam per cupiditatem et auariciam, in testudinem per accidiam, in equum emissarium per luxuriam, in carnem uel porcum per gulam, Dan. 4[:13]: *Septem tempora* mutabantur *super* te. Illi mutantur de malo in peius sicut asellus in asinum, infirmus in languidum, vulnus in putredinem, Eccli. 27[:12]: *Sanctus in sapientia manet* ut *sol*; *stultus* autem ut *luna mutatur*. Quia modo corumptus per iram, modo plenus per gulam, modo diminutus per luxuriam, modo eclipsatus per auariciam terrenam. Alii mutantur de peiori in pessimum sicut infirmus in mortem, vespera in noctem, incarceratus in suspendium, Osee 4[:7]: *Gloriam eorum in ignominiam commutabo*.

¶ Alia

/fol. 268va/

est commutacio commendabilis et appetenda que est bonorum et hec triplex: bona, melior, optima. Nam quidam mutantur de malo in bonum sicut tempestas in serenum, Eccli. 18[:26]: *A mane usque ad vesperam* mutabitur *tempus*. Sicut Saulus mutatus est in Paulum, Eccle. 8[:1]: *Potentissimus* mutavit *faciem illius*. Gen. 35[:2]: *Mundamini, ac mutate vestimenta vestra*. Item, Gen. 41[:14]: Eduxerit *Joseph de carcere mutata veste*.

¶ Alii de bono in melius sicut mane in diem, apis de flore in florem. [1 Reg. 10:6] Dictum est Sauli *mutaberis in virum* alterum. Et prophetabis, Ysai. 40[:31]: *Qui sperant in Domino mutabunt fortitudinem*.

¶ Alii de meliori in optimum sicut cinis in vitrum, flos in fructuum, 1 Cor. 15[:51]: *Omnes quidem resurgemus, sed non omnes immutabimur*. Job 14[:14]: *Expecto donec veniat immutatio mea*. Psal. [76: 11]: *Haec mutatio dexterae Excelsi.*

1. mutor ] Lambeth, F 128 *corr*. mator F 80. [↑](#footnote-ref-1)